钦定古今图书集成/明伦汇编/氏族典/第409卷 > 许文岐
## 钦定古今图书集成/明伦汇编/氏族典/第409卷 > 许文岐

按《明外史许文岐传》：“文岐，字我西，仁和人。祖子良，巡
抚贵州，右佥都御史。父联枢，广西右参政。文岐登崇
祯七年进士，授南京兵部主事，就进员外郎、职方郎
中，稍迁黄州知府。十三年，迁下江防道副使，驻蕲州。
贼魁贺一龙、蔺养成等萃蕲黄间，文岐遣妻奉母归，
为固守计。无何，荆王府将校郝承忠潜通张献忠，大”
举兵来攻，文岐发炮，毙贼甚众。夜将半，雪盈尺。贼破
西门入，文岐巷战，雪愈甚，炮不得发，遂被执，系之后
营。时举人奚鼎铉等数十人同系文岐，密谓曰：“观贼
老营多乌合，凡此数万卒，皆被掠。良民若告以大义，
同心协力，贼可歼也。”于是阴相结起事，以柳圈为信。
谋泄，献忠缚文岐斩之。贼既陷蕲州，遂屠其民。乡官
陕西佥事李新举家被执，新抱父尸就刃。其时属吏
死节者，麻城教谕定远萧颂圣，蕲水训导施州童天
申。